Työmarkkinaneuvottelujen läpimurto on lähellä, kirjoittaa Juha Keskinen.

Työmarkkinajohtajat EK:n Jyri Häkämies, Kuntatyönantajien Markku Jalonen, SAK:n Lauri Lyly, Akavan Sture Fjäder ja STTK:n Antti Palola ovat lähellä löytää hallituksen pakkotoimet korvaava esitys. LAURI OLANDER/KL

Työmarkkinaosapuolten väliset neuvottelut ovat edenneet asiallisessa hengessä ja läpimurtoa odotetaan lähiaikoina. Se tarkoittaisi työnantajien EK:n ja palkansaajajärjestöjen SAK:n, STTK:n ja Akavan yhteistä näkemystä siitä, että hallituksen pakkotoimet korvaava esitys syntyy. Läpimurron jälkeen neuvottelua riittää yksityiskohdista pitkälle ensi vuoteen.

Vaikutelmaksi on tullut, ettei edes hallitus itse haluaisi toteuttaa keskiviikkona lausuntokierrokselle lähtevää lakipakettiaan. Esityksiin liittyy kosolti käytännön- ja perustuslaillisia ongelmia. Työmarkkinajärjestöt voisivat nyt pelastaa hallituksen omalta lakipaketiltaan.

lll

Työnantajien suhtautumisessa tapahtui ratkaiseva muutos joitakin viikkoja sitten. Asioista alettiin neuvotella tosissaan. EK:n näkemyksen kypsymiseen vaikutti useampikin tekijä. Työnantajien kentältä alkoi tulla viestejä. Useat suuret suomalaisyritykset tunsivat vetoa SAK:n esittämään palkkamalliin. Vientisektori asettaisi jatkossa palkankorotusvaran ja alkuun luvassa olisi nollalinjaa.

Itse asiassa SAK:n esityshän on juuri sitä, mitä monet yritykset ja työnantajat ovat pitkään tavoitelleet. Palkkamallin lisäksi monia työnantajia miellyttäisi nyt malli, jossa liittokohtaiset neuvottelut voitaisiin välttää. Tiettyjen liittojen kanssa työnantaja ei haluaisi nyt ryhtyä vääntämään, vaan mukavampi olisi jos nollalinja ja muut asiat tulisivat keskitetysti. Kannattaa muistaa, että myös Auto- ja kuljetusalan ammattiliitto AKT oli SAK:n hallituksen yksimielisen esityksen takana.

lll

Postin sopimukseton tilanne ja alan kärhämöinti ei ole toistaiseksi tuntunut työmarkkinoiden isossa pöydässä. Jos postialan kiista kärjistyy saattaa sillä kuitenkin olla vaikutuksia. Alan työehtosopimus ei ole enää voimassa ja nyt ollaan sopimuksettomassa tilassa. Postin kiistassa vastakkainasettelu on kärjistynyt kun työnantaja on valmistautunut käyttämään vuokratyövoimaa mahdollisten työtaistelujen aikana.

Työntekijöitä edustava Posti- ja logistiikka-alan unioni PAU on ilmoittanut ensi viikoksi työtaistelutoimia, jotka sotkevat postin ja sanomalehtien jakelua muun muassa pääkaupunkiseudulla ja muualla Uudellamaalla. Muut SAK:n liitot ovat ilmoittaneet pohtivansa tukitoimia postilaisille, mutta mistään konkreettisesta ei ole ilmoitettu. Tällä hetkellä postin kiista ei ole vaikuttanut työmarkkinoiden suuriin kuvioihin, mutta tämäkin vaara on olemassa.